<classify> Simba inaongoza Ligi Kuu Tanzania Bara ikiwa na pointi 57 baada ya kucheza mechi 24, wakati Yanga inashika nafasi ya pili ikiwa na pointi 53, ikiwa na michezo 22, huku Azam ikishika nafasi ya tatu ikiwa na pointi 52 baada ya kucheza mechi 23.Mabingwa watetezi Yanga watakuwa Uwanja wa Taifa, Dar es Salaam kuikabili Mwadui ya Shinyanga, huku Azam FC ikiwa Uwanja wa Manungu, Turiani mkoani Morogoro kuivaa Mtibwa Sugar iliyopo nafasi ya nne ikiwa na pointi 34.Yanga itaingia uwanjani baada ya Jumamosi kulazimishwa sare ya 1-1 na Al Ahly ya Misri katika Ligi ya Mabingwa Afrika Uwanja wa Taifa, Dar es Salaam, ambapo zitarudiana Jumatano wiki ijayo nchini Misri.Mwadui inakutana na Yanga ikiwa na kumbukumbu mbaya ya kipigo cha mabao 2-1, wakiwa nyumbani kutoka kwa Mtibwa Sugar, wakati Yanga wenyewe wakifurahia ushindi wa mabao 3-1 dhidi ya Kagera Sugar Aprili 3, mwaka huu kwenye Uwanja wa Taifa.Mchezo wa Yanga, unatarajiwa kuwa mgumu na wenye ushindani mkubwa na hiyo inatokana na Mwadui kuundwa na wachezaji wengi wenye uzoefu, ambao waliwahi kutamba wakiwa na timu kubwa za Simba, Yanga na Azam.Mchezo wa kwanza baina ya timu hizo uliofanyika Uwanja wa Kambarage Shinyanga, timu hizo zilifungana mabao 2-2.Akizungumza jana, Kocha Mkuu wa Mwadui, Jamhuri Kihwelo Julio alisema wapo tayari kwa mchezo wa leo na lengo kubwa ni kuibuka washindi. Kwa upande wake kocha wa Yanga, Hans Pluijm, alisema maandalizi yao yanakwenda vizuri na anafurahi kuona asilimia kubwa ya wachezaji wake wapo katika hali nzuri ukimtoa kipa Ally Mustafa Barthez aliyeumia katika mchezo na Al Ahly.Alisema anajua mchezo utakuwa mgumu, lakini wanaingia uwanjani lengo lao ni kupata pointi tatu na kujiweka katika mazingira mazuri ya ubingwa.Mchezo wa Mtibwa na Azam nao utakuwa wa vuta nikuvute, huku kila upande ukipania kushinda na kujiweka katika nafasi nzuri zaidi, ingawa kihesabu Mtibwa hayupo katika mbio za ubingwa. Azam ilishindwa kungara katika mchezo wake wa kiporo Jumatano iliyopita, ilipolazimishwa sare ya mabao 2-2 na Ndanda, hivyo ni wazi leo haitakubali kupoteza kirahisi.  <topic>: michezo 